El grup di MTBFriuli al à decidût di fà un zîr cal vés les dôs peraûlis dal nòn dal sito: MTB e Friuli.
El zîr L'Acuìle dal Friûl al è stât fat par chìst: el zîr al pase pal plan e les culinis, cun salidis e discesis, cuasi dùt su stradis blancjis, bielis e mancul bielis, piste pes bicis, tocs su trois e svuaçs - un miscliçot just pe mountain bike.
Le forme dal percôrs a je dificile di capì fasint el zîr, ma e à di sedi viodude su le cjarte: lì a devente L'Acuìle dal Friûl, bandiere de nestre bandiere. Difat, el principât storic furlàn - ca cognosìn come Patrie dal Friûl - al ere sot dal patriarchât di Aquilêe dal 1077 al 1420, e le bandiere a ere propite l'acuìle.
Scolte: ce cal è scrit dopo no simpri al va ben, dipent dal timp e di ce ca vin cjatât! Prime di partì, cjale il meteo e cemût ca je le nêf.
E no dome, fasínt el zîr L'Acuìle dal Friûl si fâsin dai chilometros di lunc dai percors de regjon de "Rete delle Ciclovie di Interesse Regionale" (ReCIR). Chei zîrs chi a sòn une rêt di percors a livél regjonâl, lant fûr dai confìns.
E zîrs in comun cun che pàgine chi a son: "FVG 1 - Ciclovia Alpe Adria", "FVG 3 - Ciclovia pedemontana e del Collio", "FVG 4 - Ciclovia della pianura e del Natisone" e "FVG 5 - Ciclovia dell'Isonzo".
Le lungjeçe dal zîr no je di pôc, ancje stant simpri atôr di Udin; l'Acuìle dal Friûl a pase par ben 34 comuns de provincie: Mortean, Puçui, Bicinìns, Gonârs, Sante Marie la Lungje, Trivignan, Pavie, Udin, Manzan, Buri, Pradaman, Premariâs, San Zuan, Cuar di Rosacis, Muimans, Cividât, Torean, Faedis, Atimis, Paulêt, Remanzâs, Udin, Tavagnà, Reane, Pagnà, Morus, Martignà, Feagne, Pasian di Prât, Cjampfuàrmit, Basilian, Merêt di Tombe, Codroip, Lestize, Bertiûl e Talmassons.
El zîr al è lunc in dùt 216 km: 108 a son su strade blancje, le percentuâl dal 51%. Su asfalt a son 102 km, el 47%. Un toc di no smentêa a son 8 km di lunc trois o piste pes bicis.
Dividìnt el dut in doi dîs a son 118 km el prìn dì - 51 km (43%) su strade blancje, 63 km (54%) su sfaltât e 4 km su troi e piste - e 98 km te seconde zornade - 57 km (58%) su strade blancje, 37 km (38%) su sfaltât e 4 km su piste par bici.
Come cal è già scrit parsore, cuasi dut el zîr al è tal plan, cun cualchi toc di rive su tes culinis di Buri, Rosacis e Martignà, pì i monts dongje di Faedis. Chist al ûl dì une salide in dut di 1050 m, ca di stès a son di lunc fûr tantis piçulis salidùtis sui 216 km. Par dile dute, le prime zornade è à un D+ di 760 m e un D- di 680 m; D+ = 290 m e D- = 370 m pe seconde.
Ma nol è dut chi!
Co el zîr al è lunc a si rive a pasà par tancj biei puescj di nature e storie.
El puest sielt dal grup MTBFriuli par tacà al è el paîs di Mortean: di chi si rive, dividint dut in doi dîs, a lis culinis ben scjaldâs.
El prin puest lì ca si pase a son i cjamps tal plan, pasant bande Mortean, Trivignan, Percût e Pavie di Udin. Par solit di chês bandis lì a si viodin cjamps di vuardìn, forment, blave e soê, cusì les stradis a son ben tegnûdis par vie dai tratôrs ca pásin. Par solit, di lunc i fosâi a son lens, ca coventis d'astât par fa ombrene.
Lant indenant si va su pal plan dal mieç dal Friûl, svoltànt e rivant al Tôr. Come par dut el Friûl, i flumps e i riûi a son tignûs ben, lasâs come ca son: rivant si pase dai cjamps, al boscam e po ale glerie dal riûl. I puescj lì ca si traviarse, le stradelis a son buinis e si rive a falis in bici o a pît. Lant su pe roste dal riûl si rive ai prâs di Manzan, plens di vignâi.
Si pase alore dongje di Buri: le tiare dal vin, lì ca si cjatin cantinis e le so biele sagre. Ma no dome: a Buri a je le so culine, tal mieç dal plan. Par chist lant su a si viarç le viste su le province: dal plan lì ca si è apene pasâs, les culins lì ca si larà, i puescj daûr di Udin, lì ca si va el second dì. De culine, lant ju, a si pase pai vignâi, in bande di un lâc e si torne po a la su. Di rive ju bande Nord-Ovest, bande el nestri plan e les Cjargnis; si rive di gnûf ai cjamps e, su stradelis blancjs e sfaltadis, al Tôr. Chist al ven traviarsât dôs voltis, lant su bande Nord e pasant par Pradaman.
E tache alore le rive ju bande Sud-Est, prime vie pai cjamps e po parsore di Buri, pasant ancje pal puint di Orsarie parsore el Natison - che chei ca van in bici a sal vîsin. Si rive alore a lis culinis di Rosacis. Un toc important da l'Acuìle dal Friûl: vie pes culinis a son tocs su stradelis cun bielis rivis par su e par ju, toc su stradelis di lunc dai vignâi e toc su trois. Un puest lì cal è di fermasi al è je le Basie di Rosacis, lì ca si viôt sul plan di Udin e di Gurize.
Di rive ju par un troi si rive a Noax, lì si torne a la su pai vignâi: lì si alçisi, slargjant le cjalade ai monts di Cividât e les Juliis. Fra Diplis e Premariâs si torne a pasà parsore dal Natison, lant vie cumò viars Nord. Si pase po al di fûr de citât storiche Unesco di Cividât, rivant ai cjamps di Torean e Cjampei.
Cumò si pase al sfaltât, prime cu les rivis su viars Faedis e po viars Reane. A un cert pont si sculìne tai vignâi, tal comun di Paulêt. Apene ca si tache a viodi el plan si svolte a drete, lant su pai vignâi e po un piçul toc su troi. A rive alore le rive ju su strade cimentade ca puarte ale strade sfaltade viar Magredis-Ravose. El viodi les Juliis ca spontin sul plan a nol fâs pensà ale strade di fa, le stradele blancje ca puarte di gnûf al Tôr.
Cumò si va ju bande Remanzâs, bande le citât. In pôs minûs di lunc le strade par Cividât a si jentre a Udin e al so centri. Prime le Place Prin di Mai, po le Vie Manin e po ancjemò le Place de Libertât: le part vecje e storiche di Udin, cun robe dai venezians dut atôr dal cjisçel di Udin, in cime ale montagnute.
Le seconde zornade a tache tal centri di Udin; lant vie par centri storic, siarât a lis machinis, e pe piste pes bicis a si jes di Udin in t'un lamp.
Lant vie di lunc fûr le ferade vie pai cjamps su stradelis a si sâl bande Nord, tornant a viodi dutis les Alps de regjon. Lant vie pai cjamps si rive a Ribis e po, su sfaltât, a Tavagnà.
Tornant a tacà le rivis su e ju e les cjaladis ai puescj storics, dal medioevo al votcent, cun vilis e muris parsore lis culinis. Biel el paîs di Sante Margarite, ca si lu pase par Nord. Si salte fûr po ale place di Martignà, pasant in bande ale glesie grande e lant ancjemò indenant, pasant ale strade blancje. Si torne a là bande Sud-Est, pasant par Nearêt di Prât, e rivant al sfaltât di Pasian di Prât.
Pasade le so place, si va indenant cjapant le piste pes bicis fin a Bresse, lì ca tache une rîe di tocs su stradelis. Pasât Varian si svolte bande Nord, viodint sie les Juliis che le Cjargne. Tal paîs di Plasèncis si torne in ju, pasant prime par Merêt di Tombe, po Pantianìns e Bean. Cusì, dai vignâi dai monts si è pasâs ale citât, ale planure alte e po ale zone de bonifiche, lì ca son stradelis largjis e dretis par tancj chilometros.
Pe seconde volte si traviarse le Pontebane rivant al Aeropuart Militât di Rivolt, cjase des amadis Frecis Tricolôr. Si va vie in bande le rêt di lunc stadelis di cjamp, lì ca si viôt par ben le piste: di sigûr i sgrisui cuant ca cjapin el svôl, cal capite di spès te viarte, el toc dal àn conseât.
Di Gnespolêt si va indenant fin ale fìn par stradelis. Pi si va a Sud, pi si rive a lis risorgivis, ca si viodin des stradis pi adalt rispìet ai canai in bande. Fûr Flambri si pase par stradis largjis e stretis, pasant a flanc de cjasis fatis ai timps de bonifiche e di lunc riûi di aghe des risorgivis, ca si visìn di tant netis ca son.
Al tache alore el tornà su bande Nord, lant dongje e po di lunc fûr el Cormôr. Si viôt cemût cal cambîe el terén, cal pase dal glereîn de strade cun in bande i cjamps cu le tiare scure, a une tiare pi compagne ma di spès cul pantàn. Un rîe drete, ca pase par Listize, e puarte des risorgivis bande les culinutis di Puçui. I Cjastilîrs a disin ca si è rivâs al paîs. Une rive ju a puarte ale place di Puçui, in curt si rive ale strade blancje bande Mortean, fin dal zîr l'Acuìle dal Friûl.
MTBFriuli al dîs grasie al Nout, al Pupo e a Alessio che an fat el zîr cun no.
fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn